ai4bharat/Pralekha huggingface dataset:
சுகாதாரம் மற்றும் குடும்ப நலத்துறை அமைச்சகம்
இந்தியாவில் கொவிட்-19 தொற்றிலிருந்து குணமடைந்தவர்களின் எண்ணிக்கை 15 லட்சத்தைக் கடந்தது வரலாற்று சாதனை
இதுவரை இல்லாத அளவுக்கு இன்று 54,859 பேர் குணமடைந்துள்ளனர்
குணமடைந்தவர்களின் எண்ணிக்கைக்கும், சிகிச்சை பெற்று வரும் நோயாளிகளின் எண்ணிக்கைக்கும் உள்ள இடைவெளி ஒன்பது லட்சத்துக்கும் கூடுதல்
இறப்பு விகிதம் தொடர்ந்து குறைந்து இன்று இரண்டு சதவீதமாகியுள்ளது
இந்தியாவில் கொவிட்-19 தொற்றிலிருந்து குணமடைந்தவர்களின் எண்ணிக்கை 15 லட்சத்தைக் கடந்து வரலாற்று சாதனையாகியுள்ளது. தீவிர பரிசோதனை, தடம் அறிந்து சிகிச்சை அளிப்பது என்ற உத்தியை நடைமுறைப்படுத்தியதால்தான் 15,35,743 பேர் நோய் தொற்றிலிருந்து குணமடைந்திருப்பது சாத்தியமாகியுள்ளது. சிறந்த ஆம்புலன்ஸ் சேவைகள், தரமான சிகிச்சை அளிப்பதில் கவனம், ஆக்சிஜன் பயன்பாடு ஆகிய காரணங்களால் நோயாளிகள் குணமடைவது அதிகரித்துள்ளது.
இதுவரை இல்லாத அளவிற்கு கடந்த 24 மணிநேரத்தில், 54,859 பேர் தொற்றிலிருந்து குணமடைந்துள்ளனர். இதனால் குணமடைந்தவர்களின் எண்ணிக்கை கிட்டதட்ட 70 சதவீதத்தை நெருங்கிவிட்டது.
கொவிட்-19 தொற்று உறுதி செய்யப்பட்டவர்களில் 28.66 சதவீதத்தினருக்கு மட்டுமே மருத்துவ சிகிச்சை தேவைப்படுகிறது. மருத்துவக் கண்காணிப்பில்  உள்ளவர்களைவிட அதிகமாக ஒன்பது லட்சம் பேர் தொற்றிலிருந்து குணமடைந்துள்ளனர்.
மாநிலம் மற்றும் யூனியன் பிரதேசங்களுடன் ஒருங்கிணைந்து மத்திய அரசு மேற்கொண்ட, நோய் தொற்றை விரைவில் கண்டறிதல், தீவிர பரிசோதனை, தரமான மருத்துவ சிகிச்சை போன்ற நடவடிக்கைகளால், உயிரிழப்பு வீதத்தைக் குறைக்க முடிந்தது. இது இன்றைய நிலவரப்படி இரண்டு சதவீதமாகும், ஆனாலும், படிப்படியாக குறைந்து வருகிறது.
கொவிட்-19 தொற்று பத்து மாநிலங்களில் மட்டும் அதிகமாக உள்ளது குறிப்பிடத்தக்கது. இந்த மாநிலங்களிலிருந்து மட்டும் 80 விழுக்காடு புதிய நோயாளிகள் கண்டறியப்படுகின்றனர்.
------
(
சட்டம் மற்றும் நீதித்துறை அமைச்சகம்
இந்த ஆண்டு முதல் குடிமக்களுக்கு தொலை சட்ட சேவை இலவசமாக வழங்கப்படுகிறது - திரு கிரண் ரிஜிஜு
ஜெய்ப்பூரில் இன்று நடைபெற்ற 18வது அகில இந்திய சட்ட சேவைகள் கூட்டத்தில், "இந்த ஆண்டு முதல், தொலை சட்ட சேவை நாட்டில் குடிமக்களுக்கு இலவசமாக வழங்கப்படும்" என்று மத்திய சட்டம் மற்றும் நீதித்துறை அமைச்சர் திரு கிரண் ரிஜிஜு தெரவித்தார். ஒரு லட்சம் கிராம பஞ்சாயத்துகளில் உள்ள பொது சேவை மையங்களில் காணொலி உள்கட்டமைப்பு மூலம் வழக்கறிஞர்களை தொடர்பு கொண்டு விளிம்புநிலை மக்கள் சட்ட உதவி பெறமுடியும். எளிதான மற்றும் நேரடி அணுகலுக்காக, தொலை சட்ட செயலி 2021 இல் தொடங்கப்பட்டது, இது தற்போது 22 மொழிகளில் கிடைக்கிறது. இந்த டிஜிட்டல் புரட்சியின் பயனாக, தொலை சட்ட சேவைகள் வெறும் ஐந்து ஆண்டுகளில் 20 லட்சம் பயனாளிகளுக்கு விரிவுபடுத்தப்பட்டுள்ளன.
இந்த நிகழ்வின் போது, நீதித்துறை, சட்டம் மற்றும் நீதி அமைச்சகம், தேசிய சட்ட சேவைகள் ஆணையம் ஆகியவை இணைந்து சட்ட சேவைகளை வழங்குவதற்கான புரிந்துணர்வு ஒப்பந்தத்தை பரிமாறிக்கொண்டன. அனைவருக்கும் நீதிக்கான காரணத்தை முன்னெடுத்துச் செல்வதற்கும், குடிமக்களை ஒருங்கிணைக்கும் மிகப் பெரிய காரணியாக சட்டத்தின் ஆட்சியை நிறுவுவதற்கும் எங்களின் கூட்டு உறுதிப்பாட்டின் அடையாளமாக இந்தப் புரிந்துணர்வு ஒப்பந்தம் உள்ளது என்று மத்திய அமைச்சர் கூறினார். புரிந்துணர்வு ஒப்பந்தத்தின் கீழ், ஒவ்வொரு மாவட்டத்திலும் 700 வழக்கறிஞர்களின் சேவைகளை இத்திட்டத்தின் கீழ் பிரத்தியேகமாக ஆணையம் வழங்கும். இந்த வழக்கறிஞர்கள் இப்போது பரிந்துரை வழக்கறிஞர்களாகவும் செயல்படுவார்கள், மேலும் வழக்குக்கு முந்தைய கட்டத்தில் தகராறு தவிர்ப்பு மற்றும் தகராறு தீர்வுக்கான பொறிமுறையை வலுப்படுத்தவும் உதவுவார்கள். 1 என்று திரு கிரண் ரிஜிஜு நம்பிக்கை தெரிவித்தார்.
மேலும் விவரங்களுக்கு இந்த ஆங்கில செய்திக்குறிப்பைக் காணவும்: https://www.pib.gov.in/PressReleasePage.aspx?PRID=1842010
ஜல்சக்தி அமைச்சகம்
ஜல் சக்தி இயக்கம்
ஜல்சக்தி இயக்கம்-I திட்டம், 2019-ல், 1592 வட்டாரங்களில், நாட்டின் 256 வறட்சியான மாவட்டங்களில், நீர் பாதுகாப்பு மற்றும் நீர் வள மேலாண்மையை மேம்படுத்துவதற்காக, 5 திட்டங்களை துரிதமாக செயல்படுத்துவதற்காக தொடங்கப்பட்டது. நீர் பாதுகாப்பு, மழை நீர் சேகரிப்பு, பாரம்பரிய மற்றும் பிற நீர் நிலைகளை புதுப்பித்தல், நீரை மறுசுழற்சி செய்தல், நீர்நிலைகள் மேம்பாடு மற்றும் தீவிர காடு வளர்ப்பு மேலும் வட்டார மற்றும் மாவட்ட நீர் பாதுகாப்புத் திட்டங்களில் சிறப்பு கவனம் செலுத்துதல், க்ரிஷி அறிவியல் கேந்திரா திட்டங்கள், நகர்ப்புற கழிவுநீர் மறுபயன்பாடு மற்றும் அனைத்து கிராமங்களையும் முப்பரிமாண தொழில்நுட்பம் மூலம் கண்காணித்தல் ஆகியவை அடங்கும்.
பின்னர் ஜல் சக்தி இயக்கம் 2019-ல் விரிவுப்படுத்தப்பட்டு, “ஜல் சக்தி இயக்கம்: மழை நீரை சேகரி” மழை நீரை பிடி - எங்கே விழுந்தாலும், எப்போது விழுந்தாலும் என்ற கருப்பொருளுடன், அனைத்து மாவட்டங்கள், வட்டாரங்களையும் உள்ளடக்கியதாக விரிவுப்படுத்தப்பட்டது. மேலும் விவரங்களுக்கு இதன் ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1843395
நிதி அமைச்சகம்
மத்திய போதைப்பொருள் பிரிவின் ஒருங்கிணைந்த இணையதளம் அறிமுகம்
மத்திய போதைப்பொருள் பிரிவின்  ஒருங்கிணைந்த இணையதளம் அறிமுகம் செய்யப்பட்டுள்ளது. இந்த இணையதளத்தை புதுதில்லியில் இன்று நடைபெற்ற நிகழ்ச்சியில் வருவாய்துறை செயலாளர் திரு சஞ்சய் மல்கோத்ரா இந்த தளத்தை தொடங்கிவைத்தார். வருவாய்துறை கூடுதல் செயலாளர் திரு விவேக் அகர்வால், போதைப்பொருள் தடுப்புப்பிரிவு ஆணையர் திரு தினேஷ் குமார் உள்ளிட்டோர் இந்நிகழ்ச்சியில் கலந்துகொண்டனர்.
அத்தியாவசிய மருந்துகள் தொடர்பாக தொழில்துறையினருக்கான உரிமம், ஏற்றுமதி மற்றும் இறக்குமதி போன்ற அங்கீகாரங்களை முறைப்படுத்துதல் உள்ளிட்டவற்றை இந்த ஒருங்கிணைந்த இணையதளம் எளிதாக்கும். மத்திய போதைப்பொருள் பிரிவின் இந்த ஒருங்கிணைந்த தளம் மருந்துத் துறையின் ஒருங்கிணைந்த வளர்ச்சி, மருந்து மற்றும் ரசாயனத்துறையின் சேவையைப் பூர்த்தி செய்தல் ஆகிய நோக்கங்களைக்கொண்டு வெளிப்படைத்தன்மை மற்றும் பொறுப்புணர்வை ஊக்குவிக்கும். முதலாளிகள் மற்றும் அவர்களது குடும்பத்தினருக்கு அத்தியாவசிய மயக்க மருந்துகள் கிடைப்பதையும் இது உறுதி செய்யும்.
போதை மருந்துகள் மற்றும் மனநலப் பொருட்கள் சட்டத்திற்கேற்ப அத்தியாவசிய மயக்க மருந்துகள் மனநல மருந்துகள் போன்றவற்றிற்கான இறக்குமதி சான்றிதழ்கள், ஏற்றுமதி அங்கீகாரம் உற்பத்தி உரிமம், அத்தியாவசிய மருந்துகளின் ஒதுக்கீடுகள் உள்ளிட்ட பணிகள் தடையற்ற வகையில் நடைபெறுவதை இது உறுதி செய்யும்.
சிபிஎன் எனப்படும் மத்திய போதைப்பொருள் பிரிவு, தேசிய போதை மருந்துகள் மற்றும் மனநலப் பொருட்கள் சட்டம் 1985-ன்படி மத்திய அரசால் உருவாக்கப்பட்ட அமைப்பாகும். இது மருத்துவ தேவைகளுக்கான அத்தியாவசிய பொருட்கள், மனநல மருத்துவப் பொருட்கள் உள்ளிட்டவற்றின் சர்வதேச வர்த்தகம் தொடர்பான நடவடிக்கைகளை மேற்கொள்கிறது.
பெண்கள் மற்றும் குழந்தை நலன் அமைச்சகம்
ஊட்டச்சத்து திட்டத்தின் கீழ் தமிழகத்திற்கு செய்யப்பட்டுள்ள பட்ஜெட் ஒதுக்கீடு
நாடாளுமன்றத்தின் மாநிலங்களவையில் உறுப்பினரின் கேள்விக்கு இன்று எழுத்துப்பூர்வமாக பதிலளித்த மத்திய பெண்கள் மற்றும் குழந்தைகள் மேம்பாடு அமைச்சர் திருமதி ஸ்மிரிதி சுபின் இரானி கீழ்காணும் தகவல்களை அளித்தார்.
6 வயதுக்குட்பட்ட குழந்தைகள், இளம்பெண்கள், கர்ப்பிணிப் பெண்கள் மற்றும் பாலூட்டும் தாய்மார்களின் ஊட்டச்சத்து நிலையை மேம்படுத்தும் நோக்கத்துடன் 8 மார்ச் 2018 அன்று ஊட்டச்சத்து திட்டம்  தொடங்கப்பட்டது.
தகவல் தொடர்பு பயன்பாடு, ஒருங்கிணைப்பு, மக்கள் ஈடுபாடு, திறன் மேம்பாடு, ஊக்கத்தொகை, விருதுகள் மற்றும் புதுமைகள் உள்ளிட்ட பல்வேறு நடவடிக்கைகளின் மூலம் நாடு முழுவதும் உள்ள ஊட்டச்சத்து குறைபாடு பிரச்சினைகளை இத்திட்டம் நிவர்த்தி செய்கிறது.
மிஷன் போஷன் 2.0 எனப்படும் துணை ஊட்டச்சத்து திட்டம் மற்றும் போஷன் அபியான் ஆகியவற்றை உள்ளடக்கிய ஒருங்கிணைந்த ஊட்டச்சத்து ஆதரவு திட்டம், 2021-2022 பட்ஜெட்டில் அறிவிக்கப்பட்டது.
அனைத்து மாநிலங்கள்/யூனியன் பிரதேசங்களிலும் ஊட்டச்சத்து உள்ளடக்கம், விநியோகம், மக்களை சென்றடைதல், ஆரோக்கியம் மற்றும் நோய் எதிர்ப்பு சக்தி உள்ளிட்ட விளைவுகளை மேம்படுத்துவதற்காக இத்திட்டம் அறிவிக்கப்பட்டுள்ளது.
ஊட்டச்சத்து திட்டத்தின் கீழ் 2017-18 நிதியாண்டில் இருந்து 2020-21 நிதியாண்டு வரை நாடு முழுவதும் உள்ள மாநிலங்களுக்கு ரூ 531279.08 லட்சம் மத்திய நிதி ஒதுக்கீடு செய்யப்பட்டு, 2021 மார்ச் 31 வரை ரூ 298555.92 லட்சம் பயன்படுத்தப்பட்டுள்ளது.
ஊட்டச்சத்து திட்டத்தின் கீழ் 2017-18 நிதியாண்டில் இருந்து 2020-21 நிதியாண்டு வரை தமிழ்நாட்டிற்கு ரூ 25931.46 லட்சம் மத்திய நிதி ஒதுக்கீடு செய்யப்பட்டு, 2021 மார்ச் 31 வரை ரூ 19476.85 லட்சம் பயன்படுத்தப்பட்டுள்ளது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1784143
சிறப்பு சேவைகள் மற்றும் கட்டுரைகள்
மத்திய நுகர்வோர் நலன், உணவு, பொதுவிநியோகத் துறை அமைச்சகத்தின் சார்பில் மதுரையில் 23.2.2023 அன்று நடைபெற்ற ஹிந்தி ஆலோசனைக்குழுக் கூட்டத்திற்கு மத்திய நுகர்வோர் நலன், உணவு, பொதுவிநியோகத்துறை இணை அமைச்சர் சாத்வி நிரஞ்சன் ஜோதி தலைமை தாங்கினார்
மதுரையில் 23.2.2023 அன்று நடைபெற்ற மத்திய நுகர்வோர் நலன், உணவு, பொதுவிநியோகத் துறை அமைச்சகத்தின் ஹிந்தி ஆலோசனைக்குழுக் கூட்டத்திற்கு மத்திய நுகர்வோர் நலன், உணவு, பொதுவிநியோகத்துறை இணை அமைச்சர் சாத்வி நிரஞ்சன் ஜோதி தலைமை தாங்கினார்.
அப்போது அலுவல் மொழியின் அமலாக்க நடைமுறை குறித்து இணை அமைச்சர் ஆய்வு செய்தார். இந்நிகழ்ச்சியில் பேசிய அவர், ஹிந்தி மொழி மேம்பாட்டிற்கான நடவடிக்கைகளை மேற்கொள்ளுமாறு கேட்டுக்கொண்டார். அத்துடன் அனைத்து பிராந்திய மொழிகளையும் மதிக்குமாறு கூறினார். இது தொடர்பாக அமைச்சகம் மேற்கொண்டுவரும் பணிகளை அமைச்சர் பாராட்டினார். அமைச்சகத்தின் பல்வேறு அலுவலகங்களின் அன்றாட பணிகளில் அலுவல் மொழி ஹிந்தியை அமல்படுத்துவது குறித்து இக்கூட்டத்தில் விரிவாக விவாதிக்கப்பட்டது.
மக்களவை உறுப்பினர் டாக்டர். பீஸ்தி வெங்கட சத்தியாவதி, உணவு மற்றும் பொதுவிநியோகத் துறை இணைச் செயலாளர் திரு. ராஜேந்திர குமார், பொருளாதார ஆலோசகர் டாக்டர் கிட்டே உள்ளிட்டோர் கலந்து கொண்டனர்.
ஹிந்தி ஆலோசனைக் குழுவின் அலுவல்சாரா உறுப்பினர்கள், ராஞ்சியை சேர்ந்த மூத்த பத்திரிக்கையாளர் திரு. வினய் குமார் ஆகியோரும் இதில் பங்கேற்றனர்.
சுகாதாரம் மற்றும் குடும்ப நலத்துறை அமைச்சகம்
கொவிட்-19 தடுப்பூசி வழங்கல் குறித்து 11 வடகிழக்கு மற்றும் மலையோர மாநிலங்கள்/யூனியன் பிரதேசங்களுடன் மத்திய அரசு ஆய்வு
பதினோரு வடகிழக்கு மற்றும் மலையோர மாநிலங்கள்/யூனியன் பிரதேசங்களான அருணாச்சலப் பிரதேசம், அசாம், ஜம்மு & காஷ்மீர், லடாக், மணிப்பூர், மேகாலயா, மிசோராம், நாகாலாந்து, சிக்கிம், திரிபுரா மற்றும் உத்தரகாண்ட்டோடு உயர்மட்ட கூட்டம் ஒன்றுக்கு மத்திய சுகாதார செயலாளர் திரு ராஜேஷ் பூஷன் இன்று தலைமை வகித்தார்.
கூட்டத்தில் பேசிய சுகாதார செயலாளர், 18 வயதுக்கு மேற்பட்ட அனைவருக்கும் முதல் டோஸ் கொவிட்-19 தடுப்பூசியை மாநிலங்கள்/யூனியன் பிரதேசங்கள் விரைந்து வழங்க வேண்டுமென்று கேட்டுக்கொண்டார்.
அறுபது வயதுக்கு மேற்பட்டவர்களுக்கு இரண்டு டோஸ்களையும் வழங்குவதில், அசாம், மணிப்பூர், அருணாச்சலப் பிரதேசம், நாகாலாந்து மற்றும் மேகாலயாவின் செயல்பாடுகள் திருப்திகரமாக இல்லயென்றும், இந்த பிரிவினருக்கு கொவிட் தொற்று ஏற்படும் வாய்ப்புகள் அதிகம் உள்ளதால், இதன் மீது மாநிலங்கள்/யூனியன் பிரதேசங்கள் கவனம் செலுத்த வேண்டுமென்றும் அவர் வலியுறுத்தினார்.
டோஸ்கள், நாட்கள் ஆகியவற்றை மாநிலங்கள் திட்டமிட்டு, பயனாளிகளுக்கு தடுப்பூசிகள் செலுத்தும் இலக்கை எட்ட வேண்டும் என்று அவர் கேட்டுக்கொண்டார். மாநில/யூனியன் பிரதேச வாரியான விவரங்கள் கூட்டத்தில் அலசப்பட்டது.
மாநில தடுப்பூசி கிடங்குகள் உள்ளிட்டவற்றை மாநிலங்கள்/யூனியன் பிரதேசங்கள் தொடர்ந்து கண்காணிக்க வேண்டுமென்றும், தரவுகளை ஈவின் தளத்தில் தினசரி பதிவேற்ற வேண்டுமென்றும் அறிவுறுத்தப்பட்டது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1752027
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
ஜம்மு காஷ்மீரில் உள்ள புனித நகரமான கத்ரா-வைஷ்ணோ தேவியில் ‘அனைவருக்கும் இலவச தடுப்பு மருந்து’ திட்டத்தை மத்திய அமைச்சர் டாக்டர் ஜிதேந்திர சிங் தொடங்கி வைத்தார்
அருகிலுள்ள தடுப்பு மருந்து வழங்கும் மையத்திற்கு ஒருவர் தனது சொந்த வாகனத்தில் சென்று, அதில் அமர்தவாறே தடுப்பூசி செலுத்திக்கொள்ளும் வசதியை விரிவுபடுத்த வேண்டும் என்று மத்திய அமைச்சர் டாக்டர் ஜிதேந்திர சிங் வலியுறுத்தினார்.
இந்த முறை வெற்றிகரமாக பரிசோதிக்கப்பட்டு நாட்டின் பல்வேறு மாவட்டங்களில் உற்சாகமூட்டும் விளைவுகளை ஏற்படுத்தியுள்ளதாகவும், தடுப்பு மருந்து வழங்கலை விரைவுபடுத்தி, எளிதாக்குவதற்காக இதை ஜம்மு காஷ்மீரில் பின்பற்ற வேண்டும் என்றும் அவர் கேட்டுக்கொண்டார்.
வைஷ்ணவி தேவி அன்னையின் மடியில் அமைந்துள்ள புனித நகரமான கத்ராவில் ‘அனைவருக்கும் இலவச தடுப்பு மருந்து’ திட்டத்தை தொடங்கி வைத்து பேசிய டாக்டர் ஜிதேந்திர சிங், பிரதமர் திரு நரேந்திர மோடியால் தொடங்கி வைக்கப்பட்ட உலகின் மிகப்பெரிய தடுப்பு மருந்து இயக்கத்தை வெற்றியடைய செய்ய அனைவரும், குறிப்பாக இளைஞர்கள், உறுதியேற்று, உலக நாடுகளுக்கு உதாரணமாக திகழ வேண்டுமென்று அவர் கூறினார்.
அனைவரும் தடுப்பு மருந்து பெற வேண்டியதன் முக்கியத்துவம் குறித்து பேசிய அவர், தடுப்பு மருந்து வழங்கல் நடவடிக்கையை மக்கள் இயக்கமாக மாற்றுவது அரசின் கடமை மட்டுமே அல்ல என்றும், சமுதாயத்திற்கும் இதில் பங்குள்ளது என்றும் கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1729129
----
(Visitor Counter : 177
பிரதமர் அலுவலகம்
கிளாஸ்கோவில் நடைபெற்ற சிஓபி26 உச்சிமாநாட்டில் பிரதமர் மோடி - பில்கேட்ஸ் சந்திப்பு
ஸ்காட்லாந்தின் கிளாஸ்கோ நகரில் நவம்பர் 2, 2021 அன்று நடைபெற்ற பருவ நிலை மாற்றம் தொடர்பான சிஓபி26 உச்சி மாநாட்டில் பங்கேற்ற பிரதமர் மோடியும், மைக்ரோசாப்ட் நிறுவனர் பில்கேட்ஸும் சந்தித்து பேசினர்.
2. இந்தியாவில் பில் &மெலிண்டா கேட்ஸ் அறக்கட்டளை செய்து வரும் பணிகளுக்கு பிரதமர் பாராட்டு தெரிவித்தார். புதுமை இயக்கத்தின் முன்னேற்றம் குறித்து பில் கேட்ஸ் பிரதமருக்கு விளக்கினார். புதுமை இயக்கத்தின் கீழ் இந்தியாவில் நடைபெறும் செயல்பாடுகளை மேலும் வலுபடுத்துவதற்கான வழிகளை அவர்கள் விவாதித்தனர்.
3. பசுமை ஹைட்ரஜன், விமான எரிபொருள்கள், பேட்டரி சேமிப்பு மற்றும் தடுப்பூசி ஆராய்ச்சி போன்ற துறைகளில் இருக்கும் வாய்ப்புகள் குறித்தும் அவர்கள் விவாதித்தனர்.
சட்டம் மற்றும் நீதித்துறை அமைச்சகம்
கோவிட்-19 நோய்த் தொற்று சூழ்நிலையில் வருமான வரி மேல்முறையீட்டு டிரிபியூனலின் அனைத்து அதிகாரிகள் மற்றும் அலுவலர்கள் தங்களுடைய ஒரு நாள் ஊதியத்தை கோவிட் 19க்கு எதிரான நடவடிக்கைகளுக்கான பிரதமர் நிவாரண நிதிக்கு அளிக்க முடிவு
கோவிட்-19 நோய்த் தொற்று பாதிப்பு சூழலில், வருமான வரி மேல்முறையீட்டு டிரிபியூனல்களின் துணைத் தலைவர்கள் அனைவருடனும் ஆலோசித்த பிறகு, இந்த நோய்த் தொற்றுக்கு எதிரான நடவடிக்கைகளுக்கு உதவும் வகையில், அனைத்து அதிகாரிகள் மற்றும் அலுவலர்கள், அதாவது தலைவர், துணைத் தலைவர்கள், உறுப்பினர்கள், ரெஜிஸ்ட்ரி அதிகாரிகள், மற்றும் அலுவலர்கள் தங்களுடைய ஒரு நாள் ஊதியத்தை PM CARES நிதிக்கு, வழங்குவதற்கு முடிவு செய்யப்பட்டுள்ளது.
சமூக மற்றும் தேசிய பொறுப்புகளை உணர்ந்து செயல்படும் ஒரு நிறுவனமாக, வருமான வரி மேல்முறையீட்டு டிரிபியூனல் சார்பில் அதன் தலைவர் நீதிபதி பி.பி. பட் இன்று இந்த அறிவிப்பை வெளியிட்டார். பிரதமரின் இந்த நிவாரண நிதிக்கு, தொடர்புடைய துறையினர் அனைவரும் தாராளமாக நன்கொடைகள் அளிக்க வேண்டும் என்று அவர் வலியுறுத்தியுள்ளார். இந்த நிதிக்கான நன்கொடைகளுக்கு வருமான வரிச் சட்டம் 1961ன் பிரிவு 80 -ன் கீழ் வரிவிலக்குச் சலுகை உண்டு. பின்வரும் இணையதள தொடர்பு சுட்டி வழியாகச் சென்று இதற்கான நன்கொடைகளை அளிக்கலாம்: wvvw.prnindiagov.in/en/pm-cares/
(Visitor Counter : 89
மனித வள மேம்பாட்டு அமைச்சகம்
பள்ளிகளில் ஆராய்ச்சி மற்றும் புதிய கண்டுபிடிப்பு ஊக்குவிப்பு
சிறார்களின் அனைத்து வகை மேம்பாட்டை ஊக்கப்படுத்துவதாக முழுமையான கல்வி எனும் ஒருங்கிணைந்தத் திட்டம் செயல்படுத்தப்படுகிறது.
பள்ளி அடிப்படையிலான அறிவை பள்ளிக்கு வெளியே உள்ள வாழ்க்கையுடன் இணைத்து அறிவியல், கணிதம் ஆகியவற்றை மகிழ்ச்சியோடும், அர்த்தமுள்ள செயல்பாட்டோடும் கற்பதற்கு தேசிய புதிய கண்டுபிடிப்புத் திட்டம் கல்வி அமைச்சகத்தால் செயல்படுத்தப்படுகிறது. 6 முதல் 18 வயதிற்குட்பட்டவர்களிடம் கேள்வி கேட்கும் உணர்வு மற்றும் படைப்புத் திறனை வளர்ப்பது, அறிவியல் மற்றும் கணிதத்தின் மீது ஆர்வத்தை ஏற்படுத்துவது, தொழில்நுட்பத்தை சரியாக பயன்படுத்த பயிற்சி அளிப்பது ஆகியவற்றை நோக்கமாக கொண்டது இந்தத் திட்டம்.
கண்டறிதல், பரிசோதித்தல், வேறுபாடுகளை உணர்தல், அறிவியல்பூர்வமான சிந்தனை, பள்ளி மாணவர்களிடையே அறிவியல், கணிதம் மற்றும் தொழில்நுட்பத் திறனை ஊக்கப்படுத்துதல் ஆகியவையும் இந்தத் திட்டத்தின் நோக்கமாகும்.
இந்தத் திட்டத்திற்கு 2018-19-ல் ரூ. 11172.342 லட்சம் என்று இருந்த செலவுத் தொகை 2021-22 –ல் ரூ.15748.72 என அதிகரிக்கப்பட்டுள்ளது.
மாநிலங்களவையில் இன்று கல்வித்துறை இணையமைச்சர் டாக்டர் சுபாஷ் சர்க்கார் எழுத்து மூலம் அளித்த பதிலில் இதனைத் தெரிவித்துள்ளார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1779341
•••••••••••••••
(Visitor Counter : 86
பெட்ரோலியம் மற்றம் இயற்கை எரிவாயு அமைச்சகம்
கச்சா எண்ணெய் விலைகள் குறித்து பெட்ரோலிய ஏற்றுமதி நாடுகள் அமைப்பின் தலைமை செயலாளரிடம் திரு தர்மேந்திர பிரதான் கவலை தெரிவித்தார்
ஒபெக் எனப்படும் பெட்ரோலிய ஏற்றுமதி நாடுகள் அமைப்பின் தலைமை செயலாளர் மேன்மைமிகு டாக்டர் முகமது சான்சுய் பர்கிண்டோவுடன் உயர்மட்ட ஆலோசனை கூட்டம் ஒன்றை மத்திய பெட்ரோலியம், இயற்கை எரிவாயு மற்றும் எஃகு அமைச்சர் திரு தர்மேந்திர பிரதான் இன்று நடத்தினார்.
அதிகரித்து வரும் கச்சா எண்ணெய் விலைகள் குறித்தும், நுகர்வோர் மற்றும் பொருளாதார மீட்சி மீது அவை ஏற்படுத்தும் பாதிப்பு குறித்தும் கூட்டத்தின் போது அமைச்சர் கவலை தெரிவித்தார். உயர்ந்து வரும் கச்சா எண்ணெய் விலைகள் இந்தியாவின் மீது பணவீக்க அழுத்தத்தை அதிகரிப்பதாக அவர் தெரிவித்தார்.
எண்ணெய் சந்தையின் சமீபத்திய முன்னேற்றங்கள், எண்ணெய் தேவை மீட்சி, பொருளாதார வளர்ச்சி எதிர்பார்ப்புகள், எரிசக்தி சவால்களை எதிர்கொள்ளுதல் உள்ளிட்ட பரஸ்பர நலன் சார்ந்த விஷயங்களை இருதரப்பும் விவாதித்தனர். உற்பத்தி கட்டுப்பாடுகளை நீக்க வேண்டும் என்றும், நுகர்வோர் மற்றும் உற்பத்தியாளர்கள் நலனை கருத்தில் கொண்டு கச்சா எண்ணெய் விலையை நியாயமான அளவில் வைக்க வேண்டும் என்றும், இதன் மூலம் நுகர்வு சார்ந்த மீட்சி ஏற்படும் என்றும் திரு பிரதான் தெரிவித்தார்.
கொவிட் பெருந்தொற்றின் இரண்டாம் அலையின் போது மருந்துகள், ஐஎஸ்ஓ கொள்களன்கள், திரவ மருத்துவ ஆக்சிஜன் மற்றும் முக்கிய பெட்ரோலிய பொருட்களை வழங்கியதற்காக பெட்ரோலிய ஏற்றுமதி நாடுகள் அமைப்பின் தலைமை செயலாளர் மேன்மைமிகு டாக்டர் முகமது சான்சுய் பர்கிண்டோ மற்றும் முக்கிய கூட்டு நாடுகளான சவுதி அரேபியா மற்றும் ஐக்கிய அரபு அமீரகத்திற்கு திரு பிரதான் நன்றி தெரிவித்தார். 2021-ல் வேகமாக வளரும் பொருளாதாரமாக இந்தியா இருக்கும் என்று கூறிய ஒபெக் ஆய்வு குறித்து அவர் மகிழ்ச்சி தெரிவித்தார்.
ஒபெக்குடன் தொழில்நுட்ப கூட்டுறவு, நிபுணர்கள் பரிமாற்றம் மற்றும் இதர கூட்டுகளை இந்தியா விரிவுபடுத்தி வருகிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1730097
----
(Visitor Counter : 187
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கொவிட்-19 தடுப்பூசி எண்ணிக்கை 90 .79 கோடியை கடந்து குறிப்பிடத்தக்க சாதனை
நாட்டில் கடந்த 24 மணி நேரத்தில் 23,46,176 தடுப்பூசி டோஸ்கள் செலுத்தப்பட்டுள்ளன. இத்துடன் நாட்டில் செலுத்தப்பட்ட மொத்த கொவிட் தடுப்பூசிகளின் எண்ணிக்கை, இன்று காலை 7 மணி நிலவரப்படி 90.79 கோடியைக்  கடந்துள்ளது. 88,05,668 அமர்வுகள் மூலம் இந்த சாதனை படைக்கப்பட்டுள்ளது.
கடந்த 24 மணி நேரத்தில் 26,718 பேர் குணமடைந்துள்ளதால், இதுவரை குணமடைந்தோர் மொத்த எண்ணிக்கை 3,31,21,247- ஆக அதிகரித்துள்ளது.
இதைத் தொடர்ந்து குணமடைந்தோர் விகிதம் தற்போது 97.89 சதவீதமாக உள்ளது. கடந்த 2020 மார்ச் முதல் இதுவே அதிகமான அளவு.
மத்திய, மாநில அரசுகளின் கூட்டு முயற்சிகளால், தினசரி கொவிட் பாதிப்பு தொடர்ந்து 99 நாட்களாக 50,000க்கும் கீழ் உள்ளது.
கடந்த 24 மணி நேரத்தில் 20,799 பேருக்குப் புதிதாகத் தொற்று ஏற்பட்டுள்ளது.
நாட்டில் கொவிட் சிகிச்சை பெறுபவர்களின் எண்ணிக்கை 2,64,458; கடந்த 200 நாட்களில் இது மிக குறைந்த எண்ணிக்கை. நாட்டில் மொத்தம் கொவிட் சிகச்சை பெறுபவர்களின் விகிதம் தற்போது 0.78 சதவீதமாக உள்ளது.
கடந்த 24 மணி நேரத்தில் 9,91,676 கொவிட் பரிசோதனைகள் செய்யப்பட்டன. இதுவரை மொத்தம் 57.42 கோடி கொவிட் பரிசோதனைகள் செய்யப்பட்டுள்ளன.
வாராந்திர தொற்று உறுதி விழுக்காடு தொடர்ந்து101 நாட்களாக 3 சதவீதத்திற்கும் கீழே, 1.63 சதவீதமாகவும், தினசரி தொற்று உறுதி விகிதம் 2.10 சதவீதமாகவும் இன்று பதிவாகியுள்ளது. இந்த எண்ணிக்கை 35 நாட்களாக 3 சதவீதத்திற்குக் குறைவாகவும், தொடர்ந்து 118 நாட்களாக 5 சதவீதத்திற்குக் குறைவாகவும் உள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1760681
பிரதமர் அலுவலகம்
ராஜஸ்தானில் பேருந்து-லாரி மோதிய விபத்து காரணமாக ஏற்பட்ட உயிரிழப்புக்கு பிரதமர் இரங்கல்
உயிரிழந்தவர்களின் குடும்பங்களுக்கு பிரதமரின் தேசிய நிவாரண நிதியிலிருந்து கருணைத் தொகை வழங்க ஒப்புதல்
ராஜஸ்தானில் பார்மர்-ஜோத்பூர் நெடுஞ்சாலையில் பஸ்-லாரி மோதிய விபத்து காரணமாக ஏற்பட்ட உயிரிழப்புக்கு பிரதமர் திரு நரேந்திர மோடி ஆழந்த இரங்கல் தெரிவித்துள்ளார். உயிரிழந்தவர்களின் குடும்பங்களுக்கு பிரதமரின் தேசிய நிவாரண நிதியிலிருந்து, கருணைத் தொகை வழங்கவும் திரு நரேந்திர மோடி ஒப்புதல் அளித்துள்ளார்.
இது குறித்து பிரதமர் அலுவலகம் விடுத்துள்ள சுட்டுரைகளில் கூறியிருப்பதாவது:
‘‘ ராஜஸ்தானில் பார்மர்-ஜோத்பூர் நெடுஞ்சாலையில் பஸ்-லாரி மோதிய விபத்து காரணமாக ஏற்பட்ட உயிரிழப்புகள் வருத்தம் அளிக்கிறது. துயரமான இந்த நேரத்தில், உயிரிழந்தவர்களின் குடும்பங்களுக்கு எனது இரங்கலைத் தெரிவித்துக் கொள்கிறேன்.
காயம் அடைந்தவர்கள் விரைவில் குணமடைய வேண்டுகிறேன்: பிரதமர் நரேந்திரமோடி
ராஜஸ்தானில் பார்மர்-ஜோத்பூர் நெடுஞ்சாலையில் பஸ்-லாரி மோதிய விபத்து காரணமாக உயிரிழந்தவர்களின் குடும்பத்துக்கு, பிரதமரின் தேசிய நிவாரண நிதியிலிருந்து தலா ரூ.2 லட்சம் கருணைத் தொகை வழங்கப்படும். காயம் அடைந்தோருக்கு தலா ரூ.50,000 வழங்கப்படும்: பிரதமர் நரேந்திரமோடி’’
ரெயில்வே அமைச்சகம்
தொழில்நுட்பம் சாராத பிரபல பிரிவுகளுக்கான ஏழாவது மற்றும் இறுதிக்கட்ட ரயில்வே ஆட்சேர்ப்பு தேர்வுகள் 2021 ஜூலை 23 அன்று தொடங்கும்
கொவிட்-19 காரணமாக அமல்படுத்தப்பட்ட கடுமையான விதிமுறைகளுக்கு இடையே, தொழில்நுட்பம் சாராத பிரபல பிரிவுகளில் காலியாக உள்ள 35,281 பணியிடங்களுக்கான  முதல் சுற்று கணினி சார்ந்த தேர்வுக்கான ஆறு கட்டங்கள் 2020 டிசம்பர் 28 முதல் 2021 ஏப்ரல் 8 வரை சுமார் 1.23 கோடி தேர்வர்களுக்கு நடத்தப்பட்டன.
மேலும், எஞ்சியுள்ள 2.78 லட்சம் தேர்வர்களுக்கான ஏழாவது கட்ட கணினி சார்ந்த தேர்வு நாடு முழுவதும் ஏற்பட்ட கொரோனாவின் இரண்டாம் அலை காரணமாக பாதிக்கப்பட்டிருந்த நிலையில், 2021 ஜூலை 23, 24, 26 மற்றும் 31 ஆகிய தேதிகளில் நடத்துவதற்கு தற்போது திட்டமிடப்பட்டுள்ளது. இதோடு கணினி சார்ந்த தேர்வின் முதல் கட்டம் அனைத்து தேர்வர்களுக்கும் நிறைவடையும்.
சமூக இடைவெளி உள்ளிட்ட கடுமையான கொவிட் விதிமுறைகளை பின்பற்றி தேர்வு மையங்களின் கொள்ளளவில் 50 சதவீதத்தை பயன்படுத்தி நாடு முழுவதும் உள்ள 76 நகரங்களில் இருக்கும் 260 மையங்களில் இந்த தேர்வு நடைபெறும். பெரும்பாலான தேர்வர்களுக்கு அவர்களது சொந்த மாநிலங்களிலேயே மையங்கள் ஒதுக்கீடு செய்யப்பட்டுள்ளன. ஒரு வேளை அவர்களது சொந்த மாநிலத்தில் மையத்தை ஒதுக்கீடு செய்ய முடியாத பட்சத்தில் அருகில் உள்ள மாநிலத்தில் உள்ள ரயில் வசதியுடன் கூடிய மையம் தேர்வர்களுக்கு ஒதுக்கப்பட்டுள்ளது.
கொரோனா தொடர்பான வழிகாட்டுதல்களை தேர்வர்கள் கட்டாயம் பின்பற்ற வேண்டும் என்று அனுமதிக் கடிதத்தில் குறிப்பிடப்பட்டுள்ளது. முகக்கவசம் அணிவது கட்டாயமாகும். முகக் கவசம் அணிந்து இருந்தால் மட்டுமே மையத்துக்குள் தேர்வர்கள் அனுமதிக்கப்படுவார்கள். அனைத்து நேரங்களிலும் அவர்கள் முகக்கவசத்தை அணிந்திருக்க வேண்டும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1732853
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 108 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 109.63 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 12.31 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
வணிகம் மற்றும் தொழில்துறை அமைச்சகம்
தற்போது ஜெர்மனியில் வொர்க் பெர்மிட் பெறுவதற்கு தேசிய வடிவமைப்பு கல்வி நிலையங்களின் மாணவர்கள் எளிதில் விண்ணப்பிக்கலாம், ஜெர்மனியின் அனாபின் தரவுத்தொகுப்பில் என்.ஐ.டி நிலையங்கள் இணைக்கப்பட்டு உள்ளன
இந்திய அரசின் வர்த்தகம் மற்றும் தொழில் அமைச்சகத்தின் தொழில் மற்றும் உள்நாட்டு வர்த்தக மேம்பாட்டுத் துறை , உலகத்தரத்திலான வடிவமைப்புக் குறித்த கல்வியை வழங்குவதற்காக இந்தியாவில் 5 தேசிய வடிவமைப்பு கல்வி நிலையங்களை  உருவாக்கி உள்ளது. அகமதாபாத்தில் உள்ள என்.ஐ.டி  1961லேயே இயங்கத் தொடங்கின. ஏனைய 4 புதிய என்.ஐ.டி-கள் – என்.ஐ.டி ஆந்திரப்பிரதேசம், என்.ஐ.டி. ஹரியானா, என்.ஐ.டி அசாம் மற்றும் என்.ஐ.டி மத்தியப்பிரதேசம் – கடந்த சில ஆண்டுகளாக செயல்படத் தொடங்கி உள்ளன. நாடாளுமன்றச் சட்டத்தின்படி இந்த என்.ஐ.டி-கள் தேசிய முக்கியத்துவம் வாய்ந்த கல்விநிலையங்கள் என அறிவிக்கப்பட்டுள்ளதோடு சர்வதேச அளவில் இவை முன்னணி வடிவமைப்பு கல்வி நிலையங்களாகவும் புகழ்பெற்று உள்ளன. என்.ஐ.டி-யில் படித்து வெளிவரும் பட்டதாரி மாணவர்கள் இந்தியாவின் பல்வேறு துறைகளில் பணிபுரிவதோடு பல்வேறு வெளிநாடுகளிலும் சவாலான பணிகளில் ஈடுபட்டு உள்ளனர்.
இந்த மாணவர்கள் ஜெர்மனியிலும் பணியில் உள்ளனர். வெளிநாடுகளில் பெறப்படும் கல்வித் தகுதிகளை மதிப்பீடு செய்து அங்கீகாரம் அளிப்பதற்காக ஜெர்மனியில் அயல்நாட்டு கல்விக்கான மத்திய அலுவலகம்  செயல்படுகிறது. தங்களுடைய சேவையின் ஒரு பகுதியாக இந்த அலுவலகம் அனாபின் என்ற தரவுத் தொகுப்பை பராமரிக்கிறது. அயல்நாடுகளில் பெறப்படும் பட்டங்கள் மற்றும் உயர்கல்வித் தகுதிகளை ஜெர்மன் நாட்டில் வழங்கப்படும் பட்டம் மற்றும் பட்டயங்களுடன் ஒப்பிட்டு தரப்பட்டியலை இந்த அலுவலகம் பராமரிக்கிறது.
ஜெர்மன் ஒர்க் விசா, வேலை தேடுவோர் விசா அல்லது ஜெர்மன் புளூ கார்ட் ஆகியவற்றைப் பெறுவதற்கு அயல்நாடுகளில் பெற்ற பல்கலைக்கழக அளவிலான தகுதி ஜெர்மனி நாட்டில் அங்கீகரிக்கப்பட்டு இருக்க வேண்டும். ஜெர்மனிக்கு வெளியில் பிற அயல்நாடுகளில் பெறப்பட்ட பல்கலைக்கழக அளவிலான கல்வித்தகுதி ஜெர்மன் நாட்டு கல்வித்தகுதிக்கு சமமாக இருக்கிறது என்ற அத்தாட்சி சான்றிதழைப் பொறுத்துதான் விசா விண்ணப்பம் பரிசீலிக்கப்படுகிறது. பொதுவாக 3/4 வருட இளநிலைப் பட்டமானது ஜெர்மனி நாட்டின் அடிப்படைத் தகுதிகளை நிறைவு செய்வதாக இருக்க வேண்டும்.
என்.ஐ.டி அகமதாபாத் 2015-லேயே இந்த அனாபின் பட்டியலில் சேர்க்கப்பட்டு விட்டது. இதர புதிய என்.ஐ.டி-கள் இந்த தரவுத் தொகுப்பில் அண்மையில் சேர்க்கப்பட்டு உள்ளன.
தற்போது இந்தியாவின் அனைத்து என்.ஐ.டிகளும் இந்தப் பட்டியில் இடம் பெற்று உள்ளன. ஆகையால் இந்தக் கல்வி நிலையங்களின் மாணவர்கள் தங்கள் கல்விக்கேற்ற பிரிவுகளில் வேலை செய்ய ஜெர்மனி செல்வதற்கு வொர்க் பெர்மிட் விண்ணப்பிப்பது எளிதாகும்.
பிரதமர் அலுவலகம்
பாபு ஜகஜிவன் ராம் பிறந்த நாள் – பிரதமர் மரியாதை
திரு. பாபு ஜகஜிவன் ராம் பிறந்த நாளை முன்னிட்டு பிரதமர் திரு. நரேந்திர மோடி அவருக்கு மரியாதை செலுத்தினார்.
திரு. பாபு ஜகஜிவன் ராம் பிறந்த நாளை முன்னிட்டு அவரை நான் நினைவு கூறுகிறேன். இந்தியாவக்கு அவர் புரிந்த சேவையும், ஓடுகபட்டோரின் உரிமைக்காக அவரின் போராட்டமும் நம்மை தொடர்ந்து ஊக்குவிக்கும் என்று பிரதமர் கூறினார்.